text: 
  var bange for at blive de næste. Sådan er det stadig i Paris. "
  
  End ikke den militære sejr over Irak har kunnet bevare præsidentens 
  popularitet fra forrige valg i 1988, selv om den nærliggende 
  garnisonsby Lawton sendte 16.000 mand til Saudi-Arabien, og hele denne 
  del af Texas stadig er meget stolt af deres indsats.
  
  Krigens lokale effekt viste sig nemlig at blive kortvarig. Som følge 
  af Den Kolde Krigs afslutning og mange soldaters hjemkomst fra Europa 
  afskediges der nu også kraftigt i de militære rækker, og 
  garnisonsbyens betydning som hovedmotor for områdets økonomi vil aftage 
  meget voldsomt. Sejr i Texas afgørende
  
  For Texas som helhed gælder, at staten netop var i færd med at 
  komme sig økonomisk efter olieprisernes dyk i begyndelsen af 80erne, 
  da USAs økonomi i 1990 slog over i bakgear med virksomhedslukninger 
  og et stigende antal arbejdsløse.
  
  Siden Anden Verdenskrig har alle vindere af amerikanske præsidentvalg 
  sejret i deres hjemstater, og det samme gælder alle tabere bortset fra
   Adlai Stevenson og George McGovern. At sejre i Texas er simpelthen 
  en nødvendighed for George Bush.
  
  
  
  